भाजपा ने सुप्रीम कोर्ट के निर्णय का किया स्वागत  
भाजपा ने अयोध्या स्वामित्व विवाद पर हाई कोर्ट के फैसले को अजीब बताते हुए उस पर रोक लगाने के सुप्रीम कोर्ट के निर्णय का स्वागत किया।
भारतीय जनता पार्टी ने अयोध्या स्वामित्व विवाद पर इलाहाबाद हाई कोर्ट के फैसले को अजीब बताते हुए उस पर रोक लगाने के सुप्रीम कोर्ट के निर्णय का स्वागत किया है। पार्टी प्रवक्ता रविशंकर प्रसाद ने कहा, मैं शीर्ष अदालत के निर्णय से सहमत हूं। किसी पक्ष ने संबंधित भूमि को एक-एक तिहाई तीन पक्षों में बांटने की मांग नहीं की थी। राम लला की ओर से दायर याचिका में भी इस फैसले पर रोक लगाने की मांग की गई थी। सुप्रीम कोर्ट ने अयोध्या में विवादास्पद राम जन्मभूमि-बाबरी मस्जिद स्थल को तीन भाग में विभाजित करने के इलाहाबाद उच्च न्यायालय के फैसले पर रोक लगाते हुए कहा कि यह कुछ अजीब फैसला है क्योंकि किसी पक्ष ने भूमि को तीन भाग में बांटने की मांग नहीं की थी।  न्यायालय ने इलाहाबाद उच्च न्यायालय की लखनऊ पीठ के 13 सितंबर 2010 को दिए गए फैसले पर रोक लगाते हुए विवादास्पद स्थल पर यथास्थिति बनाए रखने का आदेश दिया। न्यायमूर्ति आफताब आलम और न्यायमूर्ति आर एम लोढ़ा की पीठ ने उच्च न्यायालय के फैसले को कुछ अजीब बताते हुए कहा कि विवादास्पद भूमि के विभाजन का आदेश दिया गया जबकि किसी भी पक्ष ने उसे बांटने की बात नहीं की थी।